text: Venstre afviser spare-runde i Oksbøl
  23 maj 2013 kl. 06.34
  Forsvaret skal spare og nedlægge infirmeriet i Oksbøl. Hans Chr. Thoning fra Venstre siger nej, for det meste af året er der masser af soldater på øvelse.
  Hans Chr. Thoning er medlem af Forsvarsudvalget for Venstre. I en pressemeddlelse begrunder han sin afvisning med, at der i Oksbøl er 80.000 overnatninger, 300 dage med forskellige aktiviteter og 200 dage med skyde-øvelser. Tallene viser tydeligt, at der er behov for et beredskab til at tage sig af eventuelle ulykker.
  
  Det giver ingen mening
  - Det er helt uansvarligt. Vi taler om mange menneskers sikkerhed, og det giver ingen mening siger Hans Chr. Thoning om spareplanerne, og den holdning har han meddelt forsvarsministeren.
  Forsvarsministerens plan er at samle forsvarets infirmerier på flyvestationerne i Aalborg, Karup og Skrydstrup og flådestationerne i Frederikshavn og Korsør. Tilskadekomne soldater kan gå til en praktiserende læge. På den måde kan der spares en halv snes læger, sygeplejersker og kontorfolk i Oksbøl.
  